Papersnake/gushiwen huggingface dataset:
桃花菊
韩维（宋代）

霜女星娥不俗情，施朱点出浅深更。
平泉记上遗嘉品，木草经中注别名。
气得清凉开更早，色沾寒露久逾明。
今朝樽酒来篱下，不为重阳为尔倾。
挽张总管叔夜
董俊（宋代）

南道勤王仗壮猷，襄阳果幸尚无忧。可怜一具英雄骨，不扈君王过白沟。
赠李君玉
章甫（宋代）

老大何堪客，穷愁畧不醒。
发因閒事白，眼为好山青。
月下南飞鹊，风前自照萤。
倚君如玉树，蒲柳愧雕零。
同郭夔一饮北固山
宋权（清代）

萧瑟秋声涧壑哀，他乡扶病且登台。不知老树何年有，但见长江镇日来。

四海烽烟还逆旅，一樽风雨暂徘徊。故人邂逅非容易，烂醉无妨卧碧苔。
为刘王言书刁遵墓志拓后
薛宁廷（清代）

刘郎历落一酒人，诗篇富不救寒饿。二豪侍侧如螟蛉，往年曾骂将军坐。

渊材壮游耻言贫，巨囊时夸蹇驴驮。家近南皮百战场，拓跋旧姓刁氏大。

玉鱼金碗出人间，幽石刓缺苔藓涴。牧童敲火牛砺角，古寺墙阴或枕卧。

庸夫俗子肯顾渠，阅世阅人同涕唾。偶然鉴赏等和璞，百钱役使双肩荷。

归来洗剔手自拓，纸光墨彩不胫播。请者即与买者勤，廉取曾不居奇货。

当时书丹例不名，渔洋并记安平那。北海家法卫夫人，钟王滥觞欧褚佐。

我读其文玩其书，洗盏酌君为君贺。从此艺林寿刁遵，好事更传君一个。

精光夜夜动星文，韬藏莫遣雷轰破。作诗漫附《石鼓歌》，酒酣或可相赓和。
金刚般若波罗密经
周紫芝（宋代）

佛以甚深微妙法，广为一切众生说。有能悉发菩提心，究竟得成无上道。

彼有受持读诵者，其福不可更称量。七宝满尔河沙数，以用布施得福德。

而比福德犹为多，况吾大慈大愿师，常悯众生堕恶道。

假此持经功德海，能免世间一切苦。有大长者号宰官，书写读诵不少懈。

旃檀香及薝卜花，供养恭敬常作礼。忽遇黑风吹船舫，将随那刹诸鬼国。

仓惶取是受持经，投诸江流没巨浪。须臾风定夜色霁，达旦悉得大快乐。

平明篙师有妇妻，忽言汲水得巨轴。金书贝叶与巾绣，无一毫毛有坏相。

有如金刚不坏身，经大水聚性不灭。拾尘数劫有时尽，而是功德终无穷。

众生信心不坚固，未尝闻此殊胜事。用是稽首无上尊，愿我诸佛常加护。
奉别王宰先之
黄公度（宋代）

画角城头绕怨音，秋风握手别杯深。
三年故国相从地，万里青杯欲别心。
醉罢林霜催菊花，梦回江月转棠阴。
预愁晓色离亭外，衰草撩人思不禁。
蓬池写望
宋祁（宋代）

旷望蓬池上，池平失素波。
鸱鸢貌闲暇，樗栎意婆娑。
雾日垂金彗，烟峰晦钿螺。
回瞻百常阙，非为五噫歌。
次韵赵帅蜡梅
陈造（宋代）

窗底闲寻断续香，贴金谁此憩风裳。汉姬懒赴昭阳燕，宫额涂成却覆觞。
屋罅月
王守仁（明代）

幽室不知年，屋长昼苦短。但见屋罅月，清光自亏满。

佳人宴清屋，繁丝激哀管。朱阁出浮云，高歌正凄婉。

宁知幽室妇，中屋独愁叹。良人事游侠，经岁去不返。

来归在何时？年华忽将晚。萧条念宗祀，泪下长如霰。
春暮
孙一元（明代）

门开轣辘东风晓，酒熟床头无可人。
听尽雨声浑不寐，楝花榆荚过残春。
答崔都水
韦应物（唐代）

深夜竹亭雪，孤灯案上书。不遇无为化，谁复得闲居。
西台伊公枉和赠篇至于再三重次呈答
祝允明（明代）

东野犹居郭外家，闭门高枕叹年华。秦人不敢窥干木，楚事休教误屈瑕。

暑气转嫌秋候溽，树阴偏受日光斜。驽骀过辱千金许，惭愧酬知未有涯。
春望
章甫（宋代）

东风吹水岂容平，小雨催花却易晴。
旅燕欲来春社近，故人何处晚山横。
不才媿忝诸侯客，苦思难攻五字城。
芳草满庭无一事，竹间幽鸟变新声。
次韵昌甫 其二
韩淲（宋代）

故人北客今多少，但愿上下常相随。比时一出得聚首，此日独居还和诗。

我家父祖不相见，君家兄弟诚所思。玉溪屈指已三世，霜风落叶吹疏篱。
雁山
陈壶中（宋代）

山川秘灵迹，海近气常阴。
尊者何年在，樵人去路深。
云龙归绝顶，花鸟傍禅心。
十八前朝寺，哀猿空夜吟。
黄花
王十朋（宋代）

温陵地虽温，十月初黄花。天然傲霜性，炎威莫能加。

不趁重阳摘，自爱晚节嘉。宦游胡不归，三径荒吾家。
送李献甫寺丞知虹县先归金陵
梅尧臣（宋代）

今日归为美，涂金作马缨。
愿言膏沐妇，相望石头城。
得邑柳堤合，还家梅野晴。
里中多乐事，州牧是名卿。
酬梦得暮秋晴夜对月相忆
白居易（唐代）

霁月光如练，盈庭复满池。秋深无热后，夜浅未寒时。

露叶团荒菊，风枝落病梨。相思懒相访，应是各年衰。
再任蜀川感怀
张咏（宋代）

官职过身鬓已衰，傍人应讶退休迟。
从来蜀地称难制，此是君恩岂合违。
兵火因由难即问，郡城牢落不胜悲。
无烦苦意思诸葛，只可颁条使众知。
水调歌头·晚渡呼舟急
李光（宋代）

晚渡呼舟急，寒日正苍茫。西兴浦口云树，真个是吾乡。闻□蜗庐好在，小圃犹存松菊，三径未全荒。收拾桑榆景，蓑笠换金章。珥金貂，拥珠履，在岩廊。回头万事何有，一枕梦黄粮。十载人间忧患，赢得萧萧华发，清镜照星霜。醉倒休扶我，身世永相忘。
读吕居仁旧诗有怀其人作诗寄之
曾几（宋代）

学诗如参禅，慎勿参死句。
纵横无不可，乃在欢喜处。
又如学仙子，辛苦终不遇。
忽然毛骨换，正用口诀故。
居仁说活法，大意欲人悟。
常言古作者，一一从此路。
岂惟如是说，实亦造佳处。
其圆如金弹，所向若脱兔。
风吹春空云，顷刻多态度。
锵然奏琴筑，间以八珍具。
人谁无口耳，宁不起欣慕。
一编落吾手，贪读不能去。
尝疑君胸中，食饮但风露。
经年阙亲近，方寸满尘雾。
足音何时来，招唤亦云屡。
贱子当为君，移家七闽住。
苦旱六首
陈造（宋代）

频年忍流移，犹幸稊稗熟。
稊亦已无，何以填饥腹。
时方迫冻馁，势恐瞢荣辱。
傥无意外忧，根蘖犹可斸。
次曾宏甫见过二首韵 其二
曾几（宋代）

莺啼花落后，芳草绿阴初。良会日不足，清谈风有馀。

饥餐聊当肉，懒出坐无车。勿以贫兼病，相过迹也疏。
城南蒋庄四首 其三
李长民（宋代）

今旦商飙起，萧然云气秋。稚蛩工促织，老蔓拟牵牛。

莫赋潘安阁，聊登王粲楼。家园归未得，孤梦绕松楸。
渊卿席上和李天贶四韵时与钟离中散并予共四人
郭祥正（宋代）

悠悠岁月走惊湍，四十三时便弃官。座上得陪诸老醉，樽前须尽一生欢。

花含馀恨春将去，棋算成功局未残。欲向金城传盛事，新诗聊代画图看。
御赐琼林宴恭和诗
文天祥（宋代）

奉诏新弹入仕冠，重来轩陛望天颜。
云呈五色符旗盖，露立千官杂佩环。
燕席巧临牛女节，鸾章光映壁奎间。
献诗陈雅愚臣事，况见赓歌气象还。
句
温益（宋代）

梦寐常思山水国，登临今到凤凰池。
夜过越上不得游览
范成大（宋代）

王程公事两相催，冲雨片帆连夜开。
千岩万壑在何处？山阴道中无好怀。
岂有酒船寻贺老，兴尽却能访安道。
监湖春色漫芳菲，付与青青湖畔草。
郴江百咏并序·马岭
阮阅（宋代）

牛山日日夕阳红，鹿洞年年草色浓。
更有当时马行处，郴人犹指旧骡踪。
窗前细竹 其三
林旭（清代）

吾庐得地亦非宽，岁计常添一百竿。早识爱缘多絓触，不应儿日事摧残。
将到岩洞油云忽作骤雨滂霈
黄朝散（宋代）

寸心忧旱隐如焚，默念僖心闵雨勤。
欲到九龙岩数里，霈然甘泽副油云。
瑶真诗 其二
徐积（宋代）

不知记得瑶林否，故国曾陪阆苑春。色貌易分浑是正，性情虽辨总归真。

红尘世上无双物，白雪宫中第几人。若问谁何名玉女，一般严静敌霜神。
和谢雪坡太守咏新城
郑洪（宋代）

十二城楼面面开，登高送远兴悠哉。玉虹万丈横银海，白雁千行下弩台。

漂泊自怜能赋客，艰难谁识济川才。长江不作东南限，拱北楼头画角哀。
皇后閤春帖子 其一
胡宿（宋代）

羲仲司旸谷，涂山佐夏王。六宫师俭德，四海化躬桑。
桂
赵汝回（宋代）

一夜桂花发，千岩风露香，
树经秋几过，人在月中央。
不预离骚赋，空居寂寞乡。
山翁对之饮，酒色也鹅黄。
东山
释法具（宋代）

窗中远看眉黛绿，尽是当年歌吹愁。鸟语夕阳人不见，蔷薇花暗小江流。
荆林道中示孙张二君
韦骧（宋代）

西风掠雨作朝寒，联马相将入乱山。愧从使车无补助，敢辞征驭历间关。

日边帝阙瞻犹远，云下亲闱念未还。旅思纷纷何以慰，间求佳论一开颜。
贺新郎（同刘元实唐兴正陪叶丞相饮）
陈亮（宋代）

修竹更深处。映帘栊、清阴障日，坐来无暑。水激泠泠如何许。跳碎危栏玉树。都不系、人间朝暮。东阁少年今老矣，况樽中有酒嫌推去。犹著我，名流语。

大家绿野陪容与。算等闲、过了薰风，又还商素。手弄柔条人健否。犹忆当时雅趣。恩未报、恐成辜负。举目江河休感涕，念有君如此何愁虏。歌未罢，谁来舞。
岁暮望大兄不至
梁以樟（明代）

薄暮交游尽，残山老弟昆。漂摇羽尾急，跋涉胫毛存。

落叶辞荆树，荒云守蕨根。暂归犹胜客，敢作故乡论。
书梦寄妙懿
释道潜（宋代）

妙思堂深路屈盘，夜来魂梦忽跻攀。道人开户相迎处，宛在脩篁翠雾间。
玄珠歌 其六
张果（唐代）

明暗同源人不知，若能晓了自幽奇。玄珠定是含光主，永住金宫月魄池。
宫词
王仲修（宋代）

天子观渔陋鲁棠，涵曦亭下似沧浪。
金鳞钓得龙颜喜，韶乐声中进玉觞。
送王彦声归苕溪二首
李弥逊（宋代）

盛世英才偶未逢，寄身无地转如蓬。
诗亲东野穷尤壮，赋拟相如老更工。
雕鹗不飞行奋迅，璠玙未献要磨礲。
会须自要唐衢荐，谁与吹嘘借更风。
远去亲侧浩然归心再用韵
李石（宋代）

指点西来海上峰，此间魑魅我能逢。
果何所补身先老，岂不怀归意已浓。
骐骥群中怜短褐，龙蛇窟里倚长松。
一堂四相经行处，洒扫云烟觅旧踪。
题虔僧室
唐彦谦（唐代）

何缘春恨贮离忧，欲入空门万事休。

水月定中何所谓，也嚬眉黛托腮愁。
句 其三
杨琳（宋代）

万叠远山青未了，一江流水意无穷。
寄报德寺从上人（鼓吹山在寺西）
皎然（唐代）

宗流许身子，物表养高闲。空色清凉寺，秋声鼓吹山。

看心水磬后，行道雨花间。七叶翻章句，时时启义关。
点绛唇 红榴
高濂（明代）

笑日烧空，霞蒸艳色红然火。风翻电转，雨滴流珠颗。

映水珊瑚，透影穿帘箔。云鬟亸。一枝钗伴，爱杀双头朵。
诗
张亢（魏晋）

昔我好坟典，下帷慕董氏。吟咏仿馀风，染轴舒素纸。
新阳前口占
卫宗武（宋代）

初见草生池，俄惊草又衰。
秋山缩鳞甲，寒渚烛须眉。
花露先春信，林存傲岁枝。
新阳已潜动，为报众芳知。
送曹怀朴司马谨谢病归里
郭襄锦（清代）

笙歌满路酒盈卮，父老攀辕惜别时。生佛愿教长作主，春风易别远相思。

一清已觉人难效，五载都嫌住未迟。底事苍生方系望，渊明归去漫题辞。
蝶恋花·旅月怀人
宋琬（清代）

月去疏帘才数尺，乌鹊惊飞，一片伤心白。万里故人关塞隔，南楼谁弄梅花笛？
蟋蟀灯前欺病客，清影徘徊，欲睡何由得？墙角芭蕉风瑟瑟，生憎遮掩窗儿黑。
桃花
李新（宋代）

年少刘郎初见时，似笑东风三两枝。
刘郎白发欲再见，前溪落尽迷佳期。
南康城下作
范当世（清代）

雪里乘舟出江渚，维舟忽被南风阻。日日登高望北风，北风夜至狂无主。

似挟全湖扑我舟，更吹山石当空舞。微命区区在布衾，浮漂覆压皆由汝。

连宵达昼无人声，卧中已失南康城。眯眼惊窥断缆处，唯馀废塔犹峥嵘。

老仆颠隮强为饭，慰我风微得远行。嗟尔何曾当大险，一风十日天无情。

吾有光明十捆烛，瓮有残醪钵有肉。新砚能容一斗墨，兔毫蛮纸堆盈簏。

为吾遍塞窗中明，早晚澄清煮糜粥。吾欲偷閒疾著书，谁能更待山中屋。
送魏道士
张咏（宋代）

江上萧萧木叶飞，天台狂客杖藜归。
莫嫌俗吏勤相顾，曾是嵩阳旧掩扉。
戎政府
田艺蘅（明代）

大将新开戎政府，门外列校如狼虎。
团营十二坐指挥，此生焉能与哙伍。
咸宁旗偃虏骑来，咸宁旗出虏骑回。
九庙震惊本兵死，帐中歌舞方行杯。
宠锡如山印如斗，君恩愈深臣愈负。
兔窟深藏屠酤儿，驼帏屡纳单于妇。
平头奴子腰尽黄，不独秦宫花底狂。
内家珠玉耀权室，锦衣目侧旋中伤。
猿鸡飞去痈疽溃，曾公夏公来作祟。
西湖一庄不忍捐，带砺山河片言坠。
劈棺僇尸枭九边，娇妻稚子藁街悬。
誓书未及传三叶，血食宁知绝九渊。
郿坞空为万年计，落花满地朱门闭。
鸡鸣狗吠散如烟，宠姬给配功臣第。
就里尤夸俞七儿，新人重事尚娇痴。
闹装宝束今何许，玉带曾劳柘柳枝。
客至
姜特立（宋代）

冻云垂地寒峥嵘，故人访我邀晨烹。
旋烧姜子金丝酒，却试苏公玉糁羹。
次韵韩侍中游兴庆池
范纯仁（宋代）

两奉清欢到碧塘，再游无奈惜春光。莎匀古岸添新绿，蝶绕残花采旧香。

佳木引阴交翡翠，疏林迸笋补筼筜。从容赏遍西园景，化国偏知日月长。
满江红 嵩山中作
元好问（金朝）

天上飞鸟，问谁遣、东生西没。明镜里、朝为青鬓，暮为华发。弱水蓬莱三万里，梦魂不到金银阙。更几人、能有谢家山，飞仙骨。山鸟，林花发。玉杯冷，秋云滑。彭殇共一醉，不争毫末。鞭石何年沧海过，三山只是尊中物。暂放教、老子据胡床，邀明月。
菩萨蛮·回文冬闺怨
苏轼（宋代）

雪花飞暖融香颊。颊香融暖飞花雪。欺雪任单衣。衣单任雪欺。
别时梅子结。结子梅时别。归不恨开迟。迟开恨不归。
送伯兄赴吏改官
陈师道（宋代）

先子初增秩，年侵鬓已皤。
念兄今善继，此别喜如何。
亲老家仍困，门衰仕未多。
犹须教儿子，早要中文科。
忆前年今日
吴与弼（明代）

前年今日说中庸，内阁群英眷注浓。分惠御桃尝主客，归鞭姜米步从容。
散策门外邻叟怪其瘦
陆游（宋代）

八十衰翁力既愆，强扶藤杖出门前。
朝晡恃粥何劳叹，齿脱牙摇已数年。
题北山教场亭子
杨万里（宋代）

掌样球场五百弓，帝城何地似亭中。
北山南畔南山北，独受西湖万顷风。
题河沙寺西崖
姚勉（宋代）

河沙古寺临江干，山如蜿蜒翠龙蟠。
入门双石踞虎豹，排云万竹森琅玕。
山中有景开屏面，路入西崖羊角转。
一湖横陈白于银，一溪西来净如练。
僧言此处好结亭，孔方绝交呼不应。
竹阴深中即亭子，风月为户云为棂。
寄赀录事今岂少，不日诛茅坐林杪。
饭余曳杖一登临，看尽青天没飞鸟。
晚天落日浮湖光，渔舟相连鸿雁行。
浩歌横笛互相答，底处更欲求潇湘。
荷山对面不盈咫，门前吾家锦江水。
何时亭子高崔嵬，年年钓蓑为此来。
赠佘通府
杨士奇（明代）

圣代崇仁治，临民简俊英。存心坚铁石，持行烱瑶琼。

吏蠹春冰净，公堂秋水清。干求皆远迹，游惰亦趋耕。

光复山川色，兼涵草木荣。还因扫螟螣，庶用育孤茕。

下邑今多幸，南州旧有声。三年此相见，深慰别离情。
红梅
饶节（宋代）

娇朱浅浅透冰光，瘦倚疏篁半出墙。雅有风情胜桃杏，巧含春思避冰霜。

融明醉脸笼轻晕，敛掩仙裙蹙嫩黄。日暮风英堕行袂，依稀如著领巾香。
和姚复庄燮《赠别黄大使四章即题其百药山房诗卷》原韵 其四
黄若济（清代）

奇芬煦寒洌，龙蛇墨池蜿。颇思日夕从，所惜岁华晚。

顿深循陔心，月杪欲云返。气联别愈难，情亲景弥短。

相期各千秋，携手话梅巘。狞飙虽切肌，但觉春意满。

爱君若皓月，见影即搴幰。明年二月期，屈指未愁远。
忆秦娥·与君别
房舜卿（宋代）

与君别。相思一夜梅花发。梅花发。凄凉南浦，断桥斜月。
盈盈微步凌波袜。东风笑倚天涯阔。天涯阔。一声羌管，暮云愁绝。
偈颂一百零九首
释可湘（宋代）

沩仰两爷儿，采茶机对机。
只知呈体用，不觉露枪旗。
正值风和日暖，何妨把手同归，
子规啼破已多时。
月蚀
王令（宋代）

卢仝不作昌黎死，天目虽盲未见嗟。
坐叹清光无惜处，一将吞吐听虾蟆。
再寄
张耒（宋代）

宛丘之别今五年，汴上留连才一日。
残生飘泊客东南，忧患侵陵心若失。
先生神貌独宛然，但觉岩岩瘦而实。
有如霜露入秋山，扫除繁蔚峰峦出。
自言近读养生书，颇学仙人饵芝术。
披寻图诀得茯苓，云是松间千岁物。
屑而为食可不饥，功成在久非仓卒。
上侔金石免毒裂，下比草木为强崛。
涓涓漱纳白玉津，链以真元纳之骨。
神仙自是人不知，岂为难求废其术。
我闻公说心独嗟，欲问太虚穷恍惚。
奈何不使被金朱，乃俾枯槁思岩窟。
又观世事不可常，倚伏谁能定于一。
终身轩冕亦何赖，况有朝升而暮黜。
何如端坐养形骸，寿考康宁无夭屈。
乃知岂即非良图，却笑儿曹嗜糠籺。
青衫弟子昔受经，赋分羁穷少伦匹。
自知无命作公卿，颇亦有心穷老佛。
但思饱暖愿即已，妄意功名心实不。
终期策杖从公游，更乞灵丸救衰疾。
谒先茔于水桥干
程敏政（明代）

松萝山色荡朝晖，先垄依然树一围。累叶相承支系在，百年今见眇孙归。

坚珉近勒尚书表，故箧犹传相国衣。我愿宗人勤种德，几家文献重南徽。
学元翁作女儿浦口诗
黄庭坚（宋代）

五老峰前万顷江，女儿浦口鸳鸯双。
惊飞何处沙上宿，夜雨钓船灯照窗。
雪巾送别黄氏诸子北上二首 其二
李英（清代）

江淮飞雪满河东，尔去长安赋汉宫。到日西山春正好，高楼明月醉东风。
补乐府十篇 其九 夏后氏之乐歌
曹勋（宋代）

于皇上圣，临御有赫。洪流汤汤，弗降弗辟。

命于帝庭，纂服是膺。随山浚川，海宇攸宁。五服既宅，贡有常职。

恩覃遐荒，惟帝之力。元圭告功，敢不承式。地平天成，垂休罔极。
琴书
李涛（唐代）

琴书随分足生涯，只灌园畦亦自佳。
行状是刘斯立记，门风似自少陵家。
添诗人瘦因中酒，解睡魔围只上茶。
无事出门觅诗料，巡檐指点数梅花。
疏山
艾申（宋代）

夹道苍松六月寒，尘埃只隔白云间。
重游恰是十年后，往事空惊一梦间。
杰阁漫夸新卜築，危亭不似旧跻攀。
凭谁说与矮师叔，投老求分一半山。
病思
陆游（宋代）

窗扉寂寂秋将晚，灯火昏昏夜向阑。
不是暮年能耐病，道人心地本来宽。
太真
蜀宫群仙（唐代）

春梦悠扬生下界，一堪成笑一堪悲。

马嵬不是无情地，自遇蓬莱睡觉时。
萧皋别业竹枝词十首
沈明臣（明代）

门前竹大笋成笆，江上潮来草没沙。
村童探緌绿杨树，野艇捞鱼紫楝花。
次前韵酬王景云见和三首
陈著（宋代）

竹边结屋饱幽清，疏落樽前文字盟。
子到午山侬亦到，月边云峤得论情。
村舍
祝哲（清代）

土垣竹舍惬幽寻，社后风光压昼阴。积雨市堆山笋贱，冲烟人入菜花深。

偶然薄饭过邻叟，颇耐清眠听野禽。彷佛鹿门偕隐处，卜居何日遂初心。
海仙花诗
王禹偁（宋代）

一堆绛雪压春丛，嫋嫋长条弄晓风。
借问开时何所似，似将绣被覆薰笼。
浣溪沙
曾慥（宋代）

别样清芬扑鼻来。秋香过后却追回。博山轻雾锁崔嵬。

珍重芗林三昧手，不教一日不花开。暗中错认是江梅。
依韵和李审言见赠叙旧
沈遘（宋代）

自与公家三世旧，坐看高闬压亨衢。楩楠屡构明堂厦，麟凤更参圣代符。

结友固应皆以义，论诗何独取于愚。归舟早晚乘潮度，犹得西湖一笑无。
白山茶
许及之（宋代）

白茶记异品，天曹玉玲珑。
不作烧灯焰，深明韫椟功。
易容非世力，幻质本春工。
皓皓知难污，尘飞漫自红。
和宋春卿寄诗韵二首
陆文圭（元代）

壮游不知倦，老境怕逢春。
自分无知已，何堪从避人。
飞花空有恨，巢燕不嫌贫。
独忆延陵客，风流似季真。
秋夜二首 其二
陆游（宋代）

夜雨凄凉客思迷，闻砧却是梦回时。人人解说悲秋事，不似诗人彻底知。
观潮 其一
黄裳（宋代）

吴国人从越国回，两舠旗鼓急相催。悠悠二气已交感，隐隐一声还到来。

银汉风波生沆瀣，玉龙雷雨出蓬莱。周天安用莲花漏，自有潮轩与月台。
滴水岩
方信孺（宋代）

天半飞涛六月寒，苍岸壁立互回环。
从今好事能题品，列作南中第一仙。
蒙恩复畀明道祠寄呈赵克勤吏部三首
刘克庄（宋代）

曾对青藜汉阁中，天风吹散各西东。
白头重得为僚友，同为君王辖竹宫。
少陵草堂
周有声（清代）

诗人未合享茅土，少陵草堂竟千古。逾阡度陌一相寻，此间亦是城南杜。

乔林森森径旁取，隔断钟鱼同法鼓。短垣曲路转修蛇，十丈青鸾作行舞。

升堂气象自完肃，廊榭欹斜尚枝柱。虽然雕落余结构，譬过衰门剩规矩。

浣花溪水碧溶溶，还照高寒好眉宇。传闻此堂昔颓废，往往鼯鼪窜榛莽。

邸舍闿从异姓王，新宫焕作神仙府。一时奔走盛簪绂，供张纷纶杂牲脯。

行厨花里玉盘来，犹似江干驻严武。转眼繁华顿消歇，空令胜迹随风雨。

客谈往事殊叹嗟，窃念古今增仰俯。人生岂藉势力存，姓名不共榱椽腐。

秋风当年竟卷却，百代诗城自坚树。那须唧唧效寒禽，戢翼卑栖计毛羽。

君不见马家宅与奉诚园，毕究迁移谁是主。
己巳秋病剧友人袁次立文士也兼攻医每药余辄中病病幸获瘳赋此志谢
韩日缵（明代）

一病几逾月，濒危独仗君。枯羸资药力，意气借兰芬。

深洞六微理，还兼七发文。吾哀嗟日暮，犹得藉馀醺。
五弟稽古斋全集刻成进览即事书怀
弘历（清代）

华编成秩秩，谦度出迟迟。稽古得精粹，由中不蔓枝。

清辞淡以远，豪笔爽而奇。恍忆晴窗永，埙篪唱和时。
吴门田家十咏 其八
毛珝（宋代）

田家少妇最风流，白角冠儿皂盖头。笑问傍人披得称，已遮日色又遮羞。
嘲贾似道
熊朝（宋代）

近来西北又干戈，独立斜阳感慨多。
雷为元城驱劫火，天胡丁谓活鲸波。
九源难起先生死，万世其如公论何。
道过雕峰休插竹，相逢寇老续长歌。
同旷圆大师庞若云诸子游家牧止深村别业
陈子升（明代）

深村好林沼，况乃属深春。最是闭门者，偏宜摇艇频。

花繁初露子，竹密竟遮人。觅得青莲种，从来不染尘。
和刘江宁韵送张天觉同年三首 其三
孔平仲（宋代）

戏挹东溟水，期将北斗斟。大鹏谁振翼，老鹳未偿心。

卷箔江天静，停樯野岸深。晨羞聊一饱，荻笋正如簪。
赠东林总长老
苏轼（宋代）

溪声便是广长舌，山色岂非清净身。
夜来八万四千偈，他日如何举似人。
示程生二首
胡寅（宋代）

柴桑风度极清真，地位当齐古逸民。
不为儿曹营饱暖，聊将诗句写经纶。
喜君自得超遥趣，与世相忘寂寞滨。
正欲细论嗟遽别，空惭祖谢响然臻。
四月二日 其二
韩淲（宋代）

易觉春风老，偏知夏日长。四山新笋出，一涧野花香。
龙门下作
白居易（唐代）

龙门涧下濯尘缨，拟作闲人过此生。

筋力不将诸处用，登山临水咏诗行。
偶成
陈天资（明代）

寻风步入海塘西，山草山花径路迷。野叟不知天已老，犹拖筠杖过江湄。
句
潘正夫（宋代）

岭开越峤通交趾，路转荆门入九疑。
乌江项王庙
严遂成（清代）

云旗庙貌拜行人，功罪千秋问鬼神。
剑舞鸿门能赦汉，船沉巨鹿竟亡秦。
范增一去无谋主，韩信原来是逐臣。
江上楚歌最哀怨，招魂不独为灵均。
读穀梁传二首
权德舆（唐代）

荀寅士吉射，诚乃蔽聪明。奈何赵志父，专举晋阳兵。

下令汉七国，借此以为名。吾嘉徙薪智，祸乱何由生。

忆昔溴梁会，岂伊无诸侯。群臣自盟歃，君政如赘旒。

有力则宗楚，何人复尊周。空文徒尔贬，见此眦血流。
宿千山龙泉寺
释今无（明代）

五更风雨密，孤枕暗钟频。白日愁为客，青山不定身。

涧响虫声杂，窗虚花气新。何当一夜梦，两渡白门津。
寄畅园二十咏 其四 清籞
秦耀（明代）

竹光冷到地，幔卷湘云绿。隔坞清风来，声声戛寒玉。
宫词
杨皇后（宋代）

夭桃穉柳恣春妍，镇日呼群嬉水边。
忽地上棚宣进入，祗承未惯怕争前。
拟长吉十二月乐辞
周密（宋代）

大堤韦曲芳菲菲，曲尘粉絮迷东西。榆烟梨月烘夜白，春国染花成五色。

饧箫社鼓欢拍拍，五侯七贵争芳夕。乌丝细织留春语，怨血千枝吟杜主。

翠楼歌冷粉魂愁，一夜东风落芗雨。
偈颂十四首
释宗杲（宋代）

一刀截断生死路，摩醯正眼顶门开。
无边业障俱锁殒，寒山拾得在天台。
病起十首
刘克庄（宋代）

暮年字字费冥搜，少作如山弃不收。
作美新文生失节，留封禅草死包羞。
怀中探锦都无几，身后悬金未易求。
懊恨新来刚制酒，世间何物可浇愁。
李伯纪丞相挽诗三首 其三
陈公辅（宋代）

当时偶同罪，平昔岂相知。天下指为党，我公终不疑。

空怀荆渚乐，已失雁山期。此意凭谁诉，临风有泪垂。
南歌子（为吕圣俞寿）
侯置（宋代）

菊润初经雨，橙香独占秋。碧琳仙酿试新篘。内集熙熙休试、蚁浮瓯。

家世传黄阁，功名起黑头。双凫傍故人舟。咫尺青云岐路、看英游。
桃花寺桃花盛开因成四首 其四
弘历（清代）

戏蝶游蜂未觉纷，春光一树已斜曛。精蓝小住参生灭，漫比沩山悟志勤。
清昼
张玉娘（宋代）

昼静春偏远，诗成兴转赊。看山凭画阁，问竹过邻家。

摘翠閒惊鸟，烧烟晓煮茶。无端双蛱蝶，绕袖错寻花。
天台瀑布
曹松（唐代）

万仞得名云瀑布，远看如织挂天台。
休疑宝尺难量度，直恐金刀易剪裁。
喷向林梢成夏雪，倾来石上作春雷。
欲知便是银河水，堕落人间合却回。
戏呈卢老
赵蕃（宋代）

晓起题诗砚欲冰，折梅还却步凌兢。
不如纳被蒙头坐，坐到斋鱼始一兴。
和僧广实三首
王之道（宋代）

动容俱见古人情，千里归来得我惊。
七载何曾有离别，水中明月本相亲。
绛都春（上元）
丁仙现（宋代）

融和又报。乍瑞霭霁色，皇州春早。翠幰竞飞，玉勒争驰都门道。鳌山彩结蓬莱岛。向晚色、双龙衔照。绛绡楼上，彤芝盖底，仰瞻天表。

缥缈。风传帝乐，庆三殿共赏，群仙同到。迤逦御香，飘满人间闻嬉笑。须臾一点星球小。渐隐隐、鸣鞘声杳。游人月下归来，洞天未晓。
将登南高示同舍 其二
周紫芝（宋代）

三年身在翠鬟堆，惯见湖山眼厌开。要上云峰最高处，试看潮过海门来。
卜算子 辞世 鸣鹤馀音卷之五
孙不二（金朝）

握固披衣候。水火频交媾。万道霞光海底生，一撞三关透。仙乐频频奏。常饮醍醐酒。妙药都来顷刻间，九转金丹就。
寓竹堂寺淳甫携榼见过
徐繗（明代）

境外欢良晤，壶觞恋夕阴。
暝云沉碧殿，凉雨澹珠林。
存没悲前事，荣枯怆暮心。
一樽仍自惜，惆怅别时襟。
送于真人
张继先（宋代）

仰慕清声实积时，前朝因幸拜彤闱。稍瞻风致频相见，又恨霜天遽告归。

至德谩劳中下笑，高才须信古来稀。自惭功行亏杨许，安得南真谈太微。
东溪小隐
范嵩（明代）

东溪多胜槩，山水惬幽情。细浪鸥边没，凉风竹外生。

深潭沈雁影，幽谷贮莺声。地僻尘嚣远，年来此濯缨。
依韵和判府司徒侍中雪霁登休逸台
强至（宋代）

环台雪后从公登，四顾乾坤表里明。
粉水半消池日薄，玉枝相戛竹风清。
园林洒落人间世，樽酒逍遥物外情。
写景不须搜画笔，诗参化匠自天成。
石湖行春桥
顾逢（宋代）

十里湖光漾碧霄，山云吞吐笔难描。
宜凉宜月犹宜雪，何独行春过此桥。
梦观灯赋诗末联由俗物败意而罢醒后足之忆录以纪异
陶益（明代）

龙城缓漏艳阳天，士女欢随管与弦。一路月华扬白苧，千枝灯影缀红莲。

传柑学窃名方朔，斗舞宣骄号小怜。梦里壮游空耿忆，牢将吟咏背窗前。
题所居村舍
杜荀鹤（唐代）

家随兵尽屋空存，税额宁容减一分。
衣食旋营犹可过，赋输长急不堪闻。
蚕无夏织桑充寨，田废春耕犊劳军。
如此数州谁会得，杀民将尽更邀勋。
送杨子有赴叙倅和高荣州韵
魏了翁（宋代）

俗事萦人阻四并，东郊又送屏星行。
欲安边圉元无策，善服人心只有清。
使马如羊非我爱，带牛佩犊岂其情。
非惟此意行夷狄，谗舌虽工亦绝声。
答陈正叔
王安石（宋代）

天马志万里，驾盐不如闲。
壮士困局束，不如弃之完。
利行有厄辙，势涉无恬澜。
明明千年羞，促促一日欢。
孰肯避此世，引身取平宽。
超然子有意，为我歌考盘。
予方慕孔氏，委吏久盘桓。
得失未云殊，聊各趋所安。
刘文蔚久苦目眚昨日乘凉来过共谈先天图义一
家铉翁（宋代）

心以静而虚，眼以动而应。
心如明月悬太空，眼如当户挂清镜。
月光不受微云干，镜光或为尘土暝。
学问之道贵澄源，源之既澄流自正。
但令心体常如月体明，寒风暑暄岂能为我病。
吾友平生读书眼，炯然不与事物竞。
外圜偶被轻埃薄，灵府不摇中自定。
杜门息交逾三旬，强本胜邪在一静。
昨日扶杖过我蜗角庐，共谈壁上先天内外图。
穷探羲孔象中意，不与异说论悬殊。
高谈亹亹竟日暮，晴光滟滟生清矑。
夜归不烦炬火照，入门索观细字书。
晨兴宿雾尽扫却，银海烂烂可以贯碧虚。
神耶天耶孰能诘，心耶眼耶万变同一枢。
里人共传先生有良剂，争持病目求我涤懵眯。
先生无药亦无方，请将心来为君洗。
句
曾公亮（宋代）

饭思白石红桃米，菜忆黄龙紫芥心。
次韵康庆之题予桐江诗卷
方回（元代）

每愧诗无古风调，背山楼阁晒花褌。
稍知海若吞河泊，敢眩蹄涔一勺浑。
晨兴
韩偓（唐代）

晓景山河爽，闲居巷陌清。已能消滞念，兼得散馀酲。

汲水人初起，回灯燕暂惊。放怀殊未足，圆隙已尘生。
题李易安书琵商行
宋濂（明代）

佳人薄命纷无数，岂独浔阳老商妇。
青衫司马太多情，一曲琵商泪如雨。
此身已失将怨谁？世间哀乐长相随。
易安写此别有意，字字欲诉中心悲。
永嘉陈侯好奇士，梦里谬为儿女语。
花颜国色草上尘，朽骨何堪污唇齿。
生男当如鲁男子，生女当如夏侯女。
千载秽迹吾欲洗，安得浔阳半江水！
郊行
蔡士裕（宋代）

无计远尘嚣，寻幽过野桥。
风刀削林沙，云带束山腰。
水抱孤村过，舟回断岸遥。
几时忘俗虏，来此伴渔樵。
寄黄希武提学
陆深（明代）

忆昔长安夹道居，玉堂黄阁晚来初。槐阴满院或共赋，藜火隔窗时校书。

岁月悠悠成浪迹，烟波渺渺正愁予。闻君咫尺骑骢马，病卧扁舟限所如。
高宗郊祀前朝享太庙三十首 其三 盥洗用《乾安》。
郊庙朝会歌辞（宋代）

维皇齐精，鬷假于庙。观盥之初，惟以洁告。衎承祖宗，恤祀昭孝。

诚心有孚，介福斯报。
暇日游建平三闾故里庙貌荒凉惨动耳目噫贤者
寇准（宋代）

人生苦远游，多是悲登眺。
况复念三闾，遗踪良可吊。
道直出章念，才高逐边徼。
冤声喷夜江，愁色迷烟峤。
断碑没败莎，古木吟荒庙。
祠正少来奠，岸峻稀停棹。
神容渍老苔，坏壁通残照。
旧径失朱门，空庭起寒烧。
馀基虽索寞，清问长光耀。
旌贤谁再兴，勿使过者诮。
读离骚经
蔡襄（宋代）

莫怪灵均恋楚滨，可能臣子外君亲。
精心独去珠无纇，飞语潜来箭有神。
宋玉招魂推意远，扬雄流涕掩书频。
江边自是修门路，嗟苦先生陨此身。
乙酉岁除书事
朱朴（明代）

去年我病淹残腊，今日荆妻卧岁除。欲向春风问消息，不知真宰意何如。

留穷且免揶揄笑，徇俗聊为渐耳书。强把一尊酬节序，齿牙摇动鬓毛疏。
登浙源岭半山庵
李胜原（明代）

万山更深处，云是浙之源。山半庵初结，林间雾欲昏。

清泉流石壁，野犬吠柴门。偶尔得佳句，呼僮问酒樽。
唤渡旋幙
刘学箕（宋代）

半载蓬莱地，相携只是诗。
心怀丹凤去，梦与白鸥随。
俯仰俱无愧，勤劳必有和。
归舟平似掌，天亦念孤危。
减字木兰花 其十五 赠南昌万生世芳
夏言（明代）

葛溪溪上。绣岭瑶岑簇相向。梅雨初晴。百里看山眼倍明。

与君携手。绿野青原开笑口。龙虎山中。有约登临一醉同。
观钱陈群书赵孟頫耕织图诗屏题句
弘历（清代）

侍臣归老此居停，烟雨楼中书素屏。悉我重耕还重织，岂其如素竟如铭。

深惟衣食求民瘼，讵止湖山悦性灵。无逸尔知曾染翰，嘉兹金镜效张龄。
邀高则诚郊居小集
谢应芳（元代）

别多无那苦相忆，赖有尺书时往来。逢人为说乌宝传，此客合贮黄金台。

北风尘土岁云暮，南湖水波冰欲开。扁舟短棹日相□，元出西郭看野梅。
喜迁莺（福唐平荡海寇宴犒将士席上作）
曾觌（宋代）

七闽形胜。镇南纪会府，山川交映。箫鼓喧天，绮罗盈市，不负四时风景。共喜太平无事，岂料潢池不逞。殄群丑，看一鼓雷奔，沧溟波静。

指纵诗书帅。曾到凤池，密勿陪几政。暂淹筹帏，催分战舰，总出智谋先定。想见捷书初上，尽道臣贤主圣。正图旧，听重宣丹诏，归调金鼎。
同日和黄繁昌韵
吴芾（宋代）

乘闲聊复出城游，所喜相从尽胜流。
已对江山销客恨，更添花卉解人愁。
须知世事浑如梦，还念人生尽若浮。
君若更辞花下醉，问君能有几春秋。
长乐閒赋 其五
黄裳（宋代）

五十年前梦此游，已云持节岂能休。悠悠封域连东海，浩浩朝宗接上州。

五季侯王时事古，九还仙子洞天秋。閒行嫌被朱衣觉，密往西堂独倚楼。
寄大庾郭县尉
华岳（宋代）

前年建安县，始识韩荆州。
一见辰知遇，许我尝从游。
寻幽访赤辰，买笑陪青楼。
有酒即命驾，夜饮忘觥筹。
雪香飘梅花，归驾仍迟留。
送君城北隅，岁事希一周。
告德虽未久，有怀奚所投。
客来自锦溪，知为蓝田游。
抠衣欲趋隅，其奈风马牛。
方图拜尺纸，文此不敏羞。
乃复三不缄，获戾于君侯。
谪客干典刑，宜尔餐吴钩。
幸不畀我死，残喘延俘囚。
搜索遍中外，释缚良无由。
始思鹍鹏翼，庇我反手犹。
嘘烛拂毫楮，尺素驰星流。
荷公三复还，恻然添我忧。
许我京阙间，与我为良谋。
于今秋复冬，俟命犹置邮。
西风掠于宇，鱼雁俱沉浮。
未审恩波中，许我共济不。
我材袜线短，愿公广甄收。
他日宾幕府，鏖战当焚舟。
公兮不我援，复驾言焉求。
见诸公唱和暮春诗轴次韵作九首 其三
晁说之（宋代）

叹惜芳菲尽，香腮越女红。帘垂啼鸟散，镜掩舞鸾空。

梅短娇含雨，莼丝懒倚风。高歌君辈在，老子奈途穷。
步蟾宫 辛卯七夕寄夫子都门 见《粤西词 见补遗 》。
周绍黻（清代）

无尘玉宇纤云碧。排鹊驾、刚逢七夕。天风吹下佩环声，恰好近、银河咫尺。

人间两地幽怀隔。盼及第、金銮对策。深宵有梦到西清，似相识、软红巷陌。
盆池
刘攽（宋代）

覆杯坳堂上，儿戏种莲芰。自怜守甔石，及物功已细。

虫鱼共涵泳，蘋萍生自恣。清澄照毛发，列宿镇三四。

炎风久无雨，淮海日腾沸。岂不潜蛟龙，莫肯救憔悴。

惜哉万里波，贻此升斗愧。人当问能否，何必嫌小器。
水调歌头（戊戍自寿）
程必（宋代）

渤＿东南界，西北倚昆仑。当时推步，但知宇内有乾坤。午夜风轮微转，驾我浮空泛景，一息过天垠。俯视人间世，渺渺聚沤尘。

挽天吴，摩海若，吐还吞。宁用计年，八十阳九又三阴。要自白榆星外，直至黑流沙底，山与泽俱平。不论初末度，一色界如银。
溪声
林耀亭（清代）

流水桃花岸，传来怆客情。潺湲喧夜月，续断杂秋声。

响应村砧急，凉生寝簟清。年光摧欲尽，未敢耳频倾。
直夜二首
刘筠（宋代）

嘉木清阴接绮窗，谪仙风骨凛冰霜。
尧厨萐莆分珍膳，汉庙含桃和酪浆。
磴道神行通碣石，井幹云构俯瑶光。
金釭璧月相辉映，兽口时飘侍史香。
宿连云楼
陈壶中（宋代）

自爱山楼宿，微吟北兴浓。
凭阑最深处，见月在高峰。
清唳来孤鹤，新凉生数松。
葛坛名已远，何处觅仙踪。
哀哉行 其二
谢榛（明代）

燕京小儿眉目青，出门嬉戏娘叮咛。一蹙容颜问所欲，恨不上叮月与星。

岂意今秋值丧乱，兄妹散失身伶俜。北去伤心涕泪零，风沙满面栖荒坰。

长成被发能跃马，阴山射猎无时停。回首宁不念乡国，长城日落天冥冥。

哀哉行，谁堪听。
桃花深处和友人韵
安念祖（清代）

著花深处景为迟，渔郎寻觅也情痴。衣香共到湖边路，雨过谁怜竹外枝。

春色莫教随逝水，芳容相笑逐时宜。当年陶令偏多感，渡口流传绝妙词。
季秋江村
杜甫（唐代）

乔木村墟古，疏篱野蔓悬。清琴将暇日，白首望霜天。

登俎黄甘重，支床锦石圆。远游虽寂寞，难见此山川。
赠相士二首
马廷鸾（宋代）

处仲恰如王眼目，了翁旧识蔡精神。
尽教识尽公卿相，不愿公卿属个人。
壶中天慢 和李清照《漱玉词》
顾太清（清代）

东风吹尽，便绣箔重重，春光难闭。柳悴花憔留不住，又早清和天气。

梅子心酸，文无草长，尝遍断肠味。将离开矣，行人千里谁寄。

帘卷四面青山，天涯望处，短屏风空倚。宿洒新愁浑未醒，苦被鹦哥唤起。

锦瑟调弦，金钗画字，说不了心中意。一江烟水，试问潮信来未。
慈母矶
张弋（宋代）

莫嫌舟逆上，子细得看山。
众草名难识，孤花影自闲。
避人鹰翅响，经雨石文斑。
夜久江风冷，神仙定往还。
茶园十二韵
王禹偁（宋代）

勤王修岁贡，晚驾过郊原。
蔽芾余千本，青葱共一园。
芽新撑老叶，土软迸深根。
舌小侔黄雀，毛狞摘绿猿。
出蒸香更别，入焙火微温。
采近桐华节，生无谷雨痕。
缄縢防远道，进献趁头番。
待破华胥梦，先经阊阖门。
汲泉鸣玉甃，开宴压瑶罇。
茂育知天意，甄收荷主恩。
沃心同直谏，苦口类嘉言。
未复金銮召，年年奉至尊。
太和公主还宫
李敬方（唐代）

二纪烟尘外，凄凉转战归。胡笳悲蔡琰，汉使泣明妃。

金殿更戎悲，青祛换毳衣。登车随伴仗，谒庙入中闱。

汤沐疏封在，关山故梦非。笑看鸿北向，休咏鹊南飞。

宫髻怜新样，庭柯想旧围。生还侍儿少，熟识内家稀。

凤去楼扃夜，鸾孤匣掩辉。应怜禁园柳，相见倍依依。
观朱使君家乘题赠二首 其一
陶益（明代）

仙根爰自紫阳公，奕叶森森向浙东。越水霁涵云谷月，嵩台光接考亭风。

清时乔木人皆仰，继世名家孰与同。征盖下临应露冕，九重端见渥恩隆。
张周倚下第作此唁之
李流谦（宋代）

将军百战摧骄虏，向来射石如射虎。分封不得一丸土，晚岁功名成梦语。

古来志士穷者多，唾壶击碎奈命何。平生道力轻群魔，巨舰岂肯摇微波。

大千与我俱幻尔，是中无处容悲喜。西方仙人不可诋，破除忧患正须此。
雪中观梅
方岳（宋代）

落尽梅花合一杯，雪深无复旧莓苔。
山溪莫遣人行破，安得酒从天上来。
考试当涂次池阳崎岖山行石多可爱因用袁席之韵
王居安（宋代）

平生爱奇石，如见古君子。一卷窗牖间，时复为隐几。

兹行池阳路，终日乱山里。道傍石丛生，牛羊乱虎兕。

中有篆籀文，鼎彝间罍洗。纵横列簨虡，埋没见追蠡。

嗟予心好之，愧恨无能徙。著手为摩挲，却立复睥睨。

有似南阳公，可就不可致。是宜米元章，一见辄下拜。

倘可从予招，安车更加礼。
闲居院上方晚景
文同（宋代）

绕岩萦谷到禅扃，更上危颠最上亭。风搅乱鸦盘古木，雨催群鹭下寒汀。

秋田沟垄如棋局，晚岫峰峦若画屏。诗已就成终夕去，远村灯火一星星。
登平远见亡友许启衷书扁感而赋此
郑鹏（明代）

城市山林榜尚悬，洞江居士久升仙。忍过嵩岳迁莺地，愁忆燕升对榻年。

诗草阑珊谁为辑，酒筹零落竟无传。古梅耆宿今俱朽，俯仰乾坤一惘然。
亲旧中年逾八十者王谨斋张菉园姚惜抱已八十者仆与光漱六作五老歌
马春田（清代）

谨斋地上飞行仙，往来滇南东西川。薄宦归来清俸钱，一童一屐摇长鞭。

今朝跳上过江船，菉园当时美少年。方瞳碧眼窥残编，耳聋那知尘俗喧。

饮酒食肉夜安眠，左右就养后昆贤。惜抱清显天下传，翰墨文章谁比肩。

钟山之旁砚为田，欲归不归岂流连。名家旧物惟青毡，雨耕虚度殊索然。

不材散木徒迁延，旧游空忆歌舞筵。冷吟细响如秋蝉，愿诣帝所闻钧天。

漱六一第四十年，谁能置之冠盖前。第力垂竭神明全，倔强不杖不受怜。
偈颂一百二十三首
释崇岳（宋代）

要行便行，要坐便坐。
自古自今，只是这个。
送孙文博之云南省觐
黄叔琳（清代）

此去行歌《陟岵》诗，短长亭外柳如丝。雨过山驿鸡啼竹，风送江程狖挂枝。

花下迎亲依晓署，尊前忆弟梦春池。可能裁得相思锦，六六红鳞寄莫迟。
喜刘宝学彦修得归因叙初时凄怆之意十首
张嵲（宋代）

衡岳峰高刮眼明，行看浑异去时情。
斜阳托宿沅江上，反听哀猿是好声。
缘识 其四十二
赵炅（宋代）

无萦无虑鬓如黳，手执仙经杖一藜。猛利销磨闲岁月，玄中妙道入云霓。

红尘世界何拘束，白日山川高又低。去住自然皆寂默，逍遥不假上仙梯。
次韵栯堂和尚
释云岫（宋代）

万籁无声月满山，看时容易入时难。
昔年闽有洪唐寨，争似云中者一关。
夜题玉泉
白居易（唐代）

遇客多言爱山水，逢僧尽道厌嚣尘。

玉泉潭畔松间宿，要且经年无一人。
次韵吴僧魁一山十绝
方回（元代）

东南衲子密如云，何限参寥与惠勤。
泉下欧苏今不作，伽佗只夜乱纷纷。
念弥陀颂 其六
释怀深（宋代）

不是山僧说是非，修行魔事要君知。直须紧峭草鞋底，透过娑婆五欲池。
焚香
陈曾寿（清代）

回首人间一梦凉，老来功课只焚香。好花供养如天女，斗室回旋即道场。

归宿未忘水香地，飘零愁注汉宫方。博山寸寸灰难爇，终古空存是愿王。
闰七夕
姜特立（宋代）

此夕从来天上少，斜河休问夜何其。
不须更恨欢娱短，已是人间十日期。
庄丞内子挽诗 其二
林希逸（宋代）

死自知归处，生能孝养亲。真堪名烈妇，岂不胜痴人。

新卜金沙竁，空埋玉雪身。佳铭求篆石，掺笔为酸辛。
题括苍冯公岭二首
曹豳（宋代）

平芜千里绿迢迢，水宿山行好耐劳。
最是愁人最奇崛，冯公之巘浙江潮。
车遥遥篇
薛季宣（宋代）

车遥遥今路逶迤，思夫君今君今知。今安适今南入楚，愿为声今逐君语。

君不言今声不闻，声何当今言在君。
寄山中旧知七首 其一
朱熹（宋代）

结茅云壑外，石涧流清泉。涧底采菖蒲，颜色永芳鲜。

超世慕肥遁，鍊形学飞仙。未谐物外期，已绝区中缘。
别吴中三年寄湖上一二知己
吴龙翰（宋代）

麦秋天气觉清和，老尽春风庭下莎。
晚月荒山啼蜀帝，夕阳高树咽齐娥。
三年寒我沧波约，一夜思君白发多。
世路不堪重著脚，相期何地理渔蓑。
竹轩二首 其二
释法具（宋代）

冬凋峰木雪缟庐，落眼青青却笑渠。花时吹笋排林上，吴州还见竹溪图。
梅花
刘克庄（宋代）

木落山空独占春，十分清瘦转精神。
雪疏雪密花添伴，溪浅溪深树写真。
三弄笛声风过耳，一枝筇影月随身。
吟罢欲断相逢处，恐是孤山隐逸人。
西华望月和竹庭韵二首 其二
刘崧（元代）

秋清深谷里，月照大江滨。此夜同游客，当时远别人。

白发催年老，青灯照夜频。陶皮如可问，游此欲寻真。
逾谢公岭折入东内谷登罗汉洞下饭于灵峰寺
王又曾（清代）

灵峰锐而富，我闻昔人云。峰峰会于寺，寺以灵峰闻。

逾岭裁半会，眼耳青烟煴。盥漱石上渌，捧咽石上云。

磴栈力千级，飞泉寒纷纷。双掌外无缝，旋踏掌上纹，道人昔高唱，阴壁霾灵文。

空山谁狡狯，刻划双锦群。䆗窱入琳宇，春蔬嚼奇芬。

佛面有衰旺，坏瓦黏斜曛。空亭合要眇，意惬情弥欣。

孤凤𡾼两翮，翛然振鸡群。芝花嫩可掇，双笋当我分。

长啸发天籁，招手云中君。
见雪湖遗腹孙用前韵志喜
谢迁（明代）

积善原深更积书，高门家世业专儒。天全硕果根株茂，人羡龙驹骨相殊。

异日定酬传笏志，只今已应聚星图。提携犹喜翁强健，望八年来杖未扶。
书园契上赵尚书
常省元（宋代）

乾坤到处是吾亭，机械从来未必真。
覆雨翻云成底事，清风明月冷看人。
兰亭禊事今非晋，桃洞神仙也笑秦。
园是主人身是客，问君还有几年身。
送潘才叔赴合肥录事二首 其二
许及之（宋代）

官业盘根见，生涯破甑轻。才堪当一面，句可敌长城。

亲待平反笑，时须慷慨清。十连筹正远，三语意犹倾。
采桑曲
武衍（宋代）

道是蚕忙未是忙，日长犹得事梳妆。
罗敷有语何曾解，倚树偷窥马上郎。
再别惟寅十绝句 其七
胡应麟（明代）

易水燕山半草莱，萧萧风色暮偏哀。悲歌屠狗凋零尽，无赖黄金百尺台。
和洁堂见寿十章
马廷鸾（宋代）

老色上尺宅，灵气亏三田。
怀我长房翁，授汝鸡石仙。
句
朱京（宋代）

削成双峰玉骨清。
留题座主和凝旧阁
李瀚（唐代）

座主登庸归凤阙，门生批诏立鳌头。
玉堂旧阁多珍玩，可作西斋润笔不。
渔父
岑参（唐代）

扁舟沧浪叟，心与沧浪清。
不自道乡里，无人知姓名。
朝从滩上饭，暮向芦中宿。
歌竟还复歌，手持一竿竹。
竿头钓丝长丈馀，鼓枻乘流无定居。
世人那得识深意，此翁取适非取鱼。
思乡
田登（明代）

屈指光阴春复秋，乡心国思两牵愁。行云流水无情思，每到花时不上楼。
妙香斋题壁
仝轨（清代）

半载奔驰聊复止，此间幽事颇相宜。纵横野竹低交户，高下寒花乱压篱。

痛饮谁怜邀月放，悲歌自哂问天痴。燕山易水茫茫路，回首中原泪每垂。
咏史二首 其二
郑学醇（明代）

草昧英雄是钓徒，时来南面各称孤。可怜只解王侯乐，岂解扁舟泛五湖。
佳辰二首 其一
毕仲游（宋代）

傍腊春犹远，佳辰气自和。慈颜亲事少，寿相比人多。

姊妹新为会，儿童预作歌。莱衣容醉倒，始奈锦茵何。
送丁茂淑缮部出榷芜湖二首 其一
卢龙云（明代）

入社怜同调，分曹重𩛙材。简书宁勿畏，案牍苦相催。

别酒临岐尽，仙帆带日开。相违休道远，南望只江隈。
殚忠楼
孙承宗（明代）

缥缈凭高百尺头，筹边何暇坐销忧。
目穷江树家千里，笛倚风檐月一钩。
藻井幕天开雁阵，鬘云结市失龙湫。
白山黑水檐楹外，玉帐萧萧万垒秋。
寄毛伯明李叔器及康叔临二首
赵蕃（宋代）

日日江头闻鼓声，问船云作岳州行。
如闻风便一日尔，我乃终年怀友生。
山居 崇兰坞
程俱（宋代）

猗兰转光风，幽芳被山谷。怅望断金人，同心不同躅。
过曹娥庙
黄庚（元代）

细雨满山眉黛敛，怒涛千古哭声寒。
须知此庙关风教，莫作寻常神女看。
居剡寄郑天和
李易（宋代）

金庭洞在桐柏山，山高一万八千丈。中有神仙不死区，郁郁黄云覆其上。

透岩流壑绕四旁，面势参差皆意向。鸡登天姥有时闻，鹤在沃洲何待放。

彩衣大胜宫锦袍，白发奉亲仍敬养。异才争出辅清朝，爽气自惊游碧障。

古来无位有重名，吾家谪仙陆鲁望。平生愿到犹不谐，矧复区区走俗状。

桃源康乐旧乡存，路接风烟甘远往。渡江正谓九华丹，石笋飞泉归指掌。

鸾翔鹄浴传异时，列岫方池闲想像。剡溪随处可卜居，乘兴扁舟正相访。
秋兴四首 其三
谢榛（明代）

啸歌谁会意，风色动严城。天夕孤鸿过，山秋万树鸣。

故人湖海梦，游子岁时情。坐惜瑶芳歇，空除又月明。
勤耕亭
傅若金（元代）

日月靡閒暇，四序更运之。斯人务作业，矧敢怠遑时。

负耒适西畴，恒患耕作迟。仲春时雨至，群物具含姿。

牛食青涧阿，鸟鸣芳树枝。兴言播嘉谷，夙夜将耘耔。

岂不怀逸居，亦念寒与饥。但使秋税毕，聊乐及我私。

羲农虽已远，沮溺不吾欺。努力顺天命，素餐非所知。
阅兵奏凯 其六 奏凯一
陶安（明代）

交锋酣战六时过，湖面僵尸蔽白波。一箭流星酋首殪，军民百万动欢歌。
府江棹歌十二首 其六
顾印愚（清代）

江干石堰竹鳞差，石隙春流浅溢丝。每到中泓争咫尺，长年喧语点篙时。
七月十五日夜显仁寺东轩对月
郝俣（金朝）

野迥云归尽，山高月上迟。暗萤依露草，惊鹊绕风枝。

素影随波远，新凉与酒宜。中秋更有味，试为卜归期。
白洋潮
张岱（明代）

故事，三江看潮，实无潮看。午后喧传曰：“今年暗涨潮。”岁岁喧之。

庚辰八月，吊朱恒岳少师至白洋，陈章侯、祁世培同席。海塘上呼看潮，余遄往，章侯、世培踵至。

立塘上，见潮头一线，从海宁而来，直奔塘上。稍近，则隐隐露白，喧驱千百群小鹅擘翼惊飞。渐近，喷沫溅花，蹴起喧百万雪狮，蔽江而下，怒雷鞭之，万首镞镞，无敢后先。再近，则飓风逼之，势欲拍岸而上。看者辟易，走避塘下。潮到塘，尽力一礴，水击射，溅起数丈，著面皆湿。旋卷而右，龟山一挡，轰怒非常，炝碎龙湫，半空雪舞。看之惊眩，坐半日，颜始定。

先辈言：浙江潮头，自龛、赭两山漱激而起。白洋在两山外，潮头更大，何耶？
喜欢吟
邵雍（宋代）

平生喜饮酒，饮酒喜轻醇。
不喜大段醉，只便微带醺。
融怡如再少，和煦似初春。
亦恐难名状，两仪仍未分。
七十八咏六言十首
刘克庄（宋代）

大绛县人五岁，小鲁申公二年。
楞严已难笔受，尚书尚可口传。
蕲州别友
柴望（宋代）

客中逢客上夷陵，辗转凄凉睡不成。
无酒送君之远道，有谁吹角向江城。
白发乱生人渐老，青灯相对雨无情。
诘朝共发蕲州路，知到江山更几程。
次韵书事 其三
朱翌（宋代）

熙宁事作崇宁样，嘉祐政为元祐师。但得至诚行号令，坐令风俗似当时。
山村二首 其一
杨万里（宋代）

一搭山村一搭奇，不堪风物索新诗。稻花雪白糁柳絮，柘子猩红团荔枝。

行者自愁居者乐，晴时即热雨时泥。问知桐汭多程在，未说宣城与贵池。
题塞上枯桐
弘历（清代）

枯桐枯峥嵘，劫馀留一片。生意已寂灭，僵卧龙沙岸。

虫蚁穿其孔，文理续复断。何人怜逸材，制为文房玩。

架以紫檀木，置之雕漆案。植立如半峰，文采殊粲粲。

俯视窗外树，徒然具枝干。荣枯何有常，如露复如电。

傥来汝之时，故林汝莫羡。
溪桥梅
方蒙仲（宋代）

一阵晓风寒，惊飞点去鞍。
行人易愁绝，便作柳花看。
对菊
黄庚（元代）

菊似灵均带楚愁，餐英人去思悠悠。
西风篱落甘清苦，不爱春光只爱秋。
蝶恋花 寒夕与徐姬莲卿闲坐
屈秉筠（清代）

纸阁梅花寒不冻。身坐花前，香在心头动。碎却炉熏无可用。

几枝艳雪春人拥。

语笑移时杯茗共。烛外霜钟，又把昏黄送。今夜馀情应入梦。

天高月瘦诗魂纵。
赞皇公
张耒（宋代）

才高一世有奇功，掩卷令人独想风。
莫笑狄祠迁武相，致人从古是英雄。
闰九月九日登高有感
宋祁（宋代）

隔霜云叶绕天愁，闰节重来续旧游。
赋客岂辞聊暇日，楚人无旧賸悲秋。
寒萸实老犹薰佩，晚菊香残不占瓯。
怅忆故园归信断，渚鸿川鲤两悠悠。
看缙云山图
李翔（唐代）

谓见仙都二十年，忽逢图画顿欣然。云岩不似人间世，物象翻疑洞里天。

迥压鳌头当海眼，直侵鹏路倚星躔。顶湖纵去无多地，空见霜流百丈泉。
游玉泉山寺和夫子作 其一
吴兰畹（清代）

玉阳多胜事，鹫岭快登临。塔耸风烟古，山空花木深。

飞泉悬峭壁，清磬答遥岑。智者安禅处，莲开月满林。
瓜洲谢李德载寄蜂儿木瓜笔
张耒（宋代）

瓜洲萧索秋江渚，西风江岸残红舞。
津亭永夜守青灯，客睡朦胧听江雨。
青罇晓酌遣怀抱，但恨郁郁将谁语。
敲门忽得故人书，洗手开缄见眉宇。
蜂儿肥腻愈风痹，木瓜甘酸轻病股。
铦锋皓管见还愧，老去笔砚生尘土。
北归飘泊亦何事，篙工已束横江橹。
天寒应客太昊墟，当遣何人具鸡黍。
和致仕沈郎中
李建勋（唐代）

欲谋休退尚因循，且向东溪种白蘋.谬应星辰居四辅，

终期冠褐作闲人。城中隔日趋朝懒，楚外千峰入梦频。

残照晚庭沈醉醒，静吟斜倚老松身。
六月二十一日早行十六首
吴芾（宋代）

四更山月吐微明，起促篮舆趁早行。
忽听疾雷催雨急，风生襟袖不胜清。
暮春江上送别
赵今燕（明代）

一片潮声下石头，江亭送客使人愁。
可怜垂柳丝千尺，不为春江绾去舟。
忆昨
刘弇（宋代）

忆昨年甫壮，弄翰白玉京。自许稍不凡，笑谈揖公卿。

蟾蝫贮书稍，彩笔当桉横。束琴推只弹，后出笑商声。

搴芝得孤秀，濯茧抽繁萦。时时骑箕尾，儓儗诸儒生。

断经谨谁何，森罗护千兵。白袷照青春，绿鬓彯华缨。

步兵卒独驾，祢衡有虚名。写怀紫菌阁，指日迈西清。

短翮无逸飞，顾与俚俗并。七年甫一第，脱籍才白丁。

簿书聊牵强，短褐戒徂征。十月扬澜浦，千里海陵城。

风涛寸心逼，节物两毛惊。茂陵饶渴肺，临淄少宦情。

掣肘亦奚补，随翔终少成。有如蛄䗐虫，蠹米取腹盈。

丹经徒虚语，欲仙骨不轻。颓年负壮图，白日阻丹诚。

邓禹解笑人，斯言良未平。
过梅山弟家
陈著（宋代）

好景在西林，晴边取次寻。
路融山脉山，屋戴树毛阴。
动脚影为仆，举头天见心。
清风知酒病，吹我两衣襟。
时人见寒山
寒山（唐代）

时人见寒山，各谓是风颠。
貌不起人目，身唯布裘缠。
我语他不会，他语我不言。
为报往来者，可来向寒山。
十一月偶至南山黄落颇甚夜宿闻雨作
程敏政（明代）

清溪浅可涉，朔气动原野。数日与山别，残菊不盈把。

多病恒鲜欢，新篘谢杯斝。夜寒梦屡续，凉雨忽鸣瓦。

俯仰天地中，流光疾于马。纷纷岁将晏，稍幸世缘寡。

上想云谷仙，幽怀浩难泻。
诫子吟
邵雍（宋代）

鸡能警旦，马能代行。
犬能守御，牛能力耕。
有禀天地，万物之灵。
妒贤嫉能，不如不生。
赵知监惠牡丹二首
郑刚中（宋代）

太守分花春满盘，胃从郴岭剪来看。
恩宽罪大方流涕，渠敢伸眉物牡丹。
牛口谣
佚名（唐代）

豆入牛口，势不得久。
和王道坚月中桂赠庄生
谢与思（明代）

寒空玉魄映长流，帘捲香传桂影浮。万籁坐来浑已寂，不知蝴蝶梦庄周。
上王右司三十韵
赵善括（宋代）

丱角从亲后，抠衣拱座隅。
辞章窥雅制，翰墨景良模。
零露哀先德，青云激壮图。
暌违十五载，流落二三孤。
蹇涩凭乡荐，崎岖达上都。
芝眉重晤对，桂籍偶叨踰。
劳苦温言重，开明鄙性迂。
一雷初绾绶，千里遇分符。
琴浦催科拙，澄江德政殊。
美瓜滋灌水，良醖寄兵厨。
社雁惊飞楚，边鸿不到吴。
色辞思益远，忧患痛多虞。
风树亲难待，林泉誓与俱。
啼号真有累，韁锁复相拘。
华节来临镇，荒城获走趋。
二天蒙芘覆，半载幸驰驱。
郡政惭轓盖，民歌愧袴襦。
深期展四体，宁复顾微躯。
厚意平生在，高风振古无。
亲依方款密，聚散忽须臾。
鷁首浮仙路，乌台接禁涂。
苕溪虽近甸，宣室赖嘉谟。
德盛应难外，民思觊少苏。
甘泉跻法从，膏泽下寰区。
自叹如巢幕，人怜数守株。
寸心随履舄，只影在江湖。
鸟倦一枝稳，龙须大手屠。
闲情验蕉鹿，浩思忆莼鲈。
已困三眠茧，还穷五技鼯。
枫宸清问处，回首念疏愚。
禽言（四首）
朱应辰（明代）

脱布裤，阴雨漫漫雨将暮。
千声万声唤归妇，妇归忽生怒。
妇去有归处。
明日雨声干，匆匆还逐去。
南乡子
虞刚简（唐代）

儿有掌中杯。但把归期苦苦催。奕世衣冠仍上第，公台。元自诗书里面来。

秋色为渠开。先我梁山马首回。猿鹤莫轻窥惠帐，惊猜。抬步归休亦乐哉。
县斋秋怀 其七
程公许（宋代）

蜀西金天晶，气禀勇于义。时台紬书乐，一麾岂其志。

堂堂蜀公孙，加璧不可致。语默未易窥，经纶那得避。

君看西山岑，郁积好云气。肤寸泽四海，敛退无一事。

持以问亨泉，寒洌忍自閟。
鬓云松令
邹韬（清代）

小窗幽，深院曙。帘外轻寒，寂寞花无语。隔院繁华初著处。

蜂蝶寻香，飞过邻家去。

葬桃花，吟柳絮。底事推敲，只有伤春句。杜宇声声啼不住。

若是怜侬，莫引侬愁绪。
题雪景二首
曹勋（宋代）

四山吹雪洒沧浪，两两渔舟冷不妨。
自是寒鱼依密藻，江深岸迥谩鸣桹。
南湖西行经九份鹿湖各山纪之以诗
梁成楠（清代）

鬼啸与狨啼，青天蜀道危。云扶张臂石，雨益恶声溪。

野屋家家树，山田步步梯。劳薪劳不息，悔不事幽栖。
南歌子·天上星河转
李清照（宋代）

天上星河转，人间帘幕垂。凉生枕簟泪痕滋。起解罗衣聊问、夜何其。
翠贴莲蓬小，金销藕叶稀。旧时天气旧时衣。只有情怀不似、旧家时。
河南妇
白珽（元代）

从军古云乐，获罪祷应难。
母望明珠复，夫求破镜完。
押衙逢义士，公主奉春官。
为报河南妇，天刑不可干。
寒食
卢龙云（明代）

旅次经寒食，游人念故园。松楸违渐远，雨露感偏存。

昔幸同三釜，今谁作九原。环樵峰七十，有梦到云门。
元日分壶酒赠杨舜俞大卿
范纯仁（宋代）

一别年光已浃辰，相逢重忆蜀江春。欲知盈榼分甘意，旨酒思柔属故人。
九日诸生携酒饮白沙醉中和答 其三
陈献章（明代）

九九八十一，去来无穷期。元精为我酒，大块为我卮。
水调歌头·不见隐君子
李弥逊（宋代）

不见隐君子，一月比三秋。惊涛如许，梦魂无路绝横流。安得如云长翮，命驾不须千里，上下逐君游。此计杳难就，注目倚江楼。西风里，多少恨，寄歌头。飞奴接翼，为我三度下南州。正是天寒日暮，独钓一江残雪，风猎碧莎裘。和子浩然句，一酌散千忧。
巧夕偶书
黄清老（元代）

几叶梧桐暮雨收，綵棚尊俎候牵牛。青鸾西去瑶池冷，乌鹊南飞碧水流。

屋角月明三尺竹，河边云湿数星秋。天风扫退尘间梦，一曲金徽独倚楼。
薄命女
顾之琼（清代）

深夜悄。女使催眠还恨早，遣情浑不了。

问君几许春愁，遥忆当年娇小。绣到鸳鸯思缭绕。

钟声惊曙晓。
点绛唇·晓翠初分
佚名（宋代）

晓翠初分，挂藤窈窕穿深静。乌啼风径。竹舞千蛟影。又过重阳，啼叹伤流景。人多病。酒杯慵问。闲却金卮柄。
句
诗客（宋代）

悲翠列成千嶂碧，琉璃泻出两溪寒。
次韵明仲赠六四叔之作
刘子翚（宋代）

平生一笑轻离别，林下相从各壮年。
绝爱步兵胸垒块，更欣阿大语蝉连。
杖藜只作寻常出，卮酒何辞一再传。
燕颔虎头经赏识，定应接武向甘泉。
新安绝少红梅，惟倅厅特盛，通判朝议召幕僚
范成大（宋代）

华灯收尽江梅落，别有横枝照林薄。
天教阆苑染芳根，小住山城慰萧索。
腾腾醉後酒红醺，淡淡妆成笑靥新。
斟酌东君已倾倒，为渠都费十分春。
别乘胸怀有风月，催唤清尊洗愁绝。
花知主客得不凡，一夜光风融绛雪。
楼头烟暝吹单于，花梢挂星光有无。
归来境熟落春梦，梦入锁香红绮疏。
闻赵昌甫赴召
赵汝回（宋代）

甘得眠云复饮冰，此翁不独擅诗名。
山深难避蒲轮召，陛远听扶藜杖行。
老去报君心转切，年来守局梦频惊。
有时湖上看垂钓，只忆磻溪溪水清。
集古 汉女
李俊民（金朝）

大边物色更无春，碧玉芳年事冠军。

人世死前惟有别，阳台去作不归云。
送丘宗卿博士出守嘉禾以视民如伤为韵
吕祖谦（宋代）

堂下万休戚，堂上一笑嚬。
是心苟不存，对面越与秦。
豚鱼尚可孚，况此能言民。
君看津头柳，叶叶皆相亲。
寇报叠至家人自枝园促余归复接海泛之警感赋二首并似参戎朱公 其二
韩晟（明代）

秦军汉垒未应休，北斗朱旗闪橹楼。氛祲几年腾盾鼻，搀枪五夜映旄头。

违时剧孟无长策，戡乱兀戎有壮猷。羽檄海滨今又炽，那能不廑杞人忧。
中秋夜同林水部韩太史待月曾比部宅
李孙宸（明代）

三五蟾光隐玉楼，朋尊犹自惬清游。人从久客偏怜节，月似新寒不耐秋。

重露暗飘青桂落，微云时傍远空收。坐深彷佛冰壶里，肯惜酬歌永夜留。
喜得孙 其二
康麟（明代）

龙江佳丽地，绿水绕青山。秀挺蟾宫桂，香生谢砌兰。

伏犀丹顶出，新月两眉弯。况有诗书泽，家家学孔颜。
道傍古松
李龏（金朝）

寒流石上一株松，一半死皮藏蠹虫。石马双双当古树，厖眉书客感秋蓬。
白下亭
马之纯（宋代）

白下非今白下亭，府城西北旧曾城。
石山四面若环合，江水一条如带横。
庾亮凭高临贼骑，安都间道走齐兵。
地形峻极真如此，全胜当时却月营。
赠僧
薛能（唐代）

尽日行方到，何年独此林。客归惟鹤伴，人少似师心。

坐石落松子，禅床摇竹阴。山灵怕惊定，不遣夜猿吟。

知古斋主精校
赋得牛饭就松凉
常纪（清代）

驱犊青松下，幽幽午荫长。涛翻眠处韵，风送饭时凉。

叩角谁歌石，留皮讵博羊。耕云吾事足，春雨一鞭忙。
受诏同编修敕令终篇例赐勋一转谢参预东平会
宋庠（宋代）

法家高议集朝緌，成绩连茅被帝晖。
均赏已知羊胃灿，铭恩偏觉鼠肝微。
泥涂枉入鸿钧用，腹背还凭逸翮飞。
天禄半生阗眩病，犹堪持帚扫朱扉。
挽程推官二首
陈淳（宋代）

生质钟来厚，风流近古人。
奉官常翼翼，居里复恂恂。
甥侄诲犹子，夫妻敬若宾。
噫嘻公不死，嗣世有簪绅。
和萧十六人名 其五
孔平仲（宋代）

丘樊英俊君犹滞，掩卷无言偃然睡。江左思归未得归，家乡百里奚由至。

有楼望远最舒旷，蹑屐徐登极临视。云容弄白起危巅，霞气如朱浮浅涘。

侵梁松影侧窥檐，飘径柳芳深委地。谛法真空佛有灵，面颜安乐僧无事。

风摇柏直力相争，霜压橘黄香欲坠。夕阳城郭人渐稀，疏钟传响催归志。
秦州北山云是隗嚣宫登城楼下瞰偶题
张方平（宋代）

宛下君臣实儿戏，昆阳胜败非人力。刘秀其来异独夫，隗嚣何事为西伯。

送质已是不能强，保险明知本无策。惟其得士似田横，后世英雄共嗟惜。
古风 其二
赵国麟（清代）

岱阳有古柏，柯干坚如石。众乌巢其巅，凤凰来作客。

翙翙羽仪辉，翱翔云汉薄。饥飧玉山禾，渴饮伊与洛。

圣世待来仪，网罗谁能索。亭亭梧桐枝，郁郁高冈宅。

长鸣不顾返，九州若咫尺。君看迎阳雁，常为稻粱迫。
题练带桃花扇面为都府断事官韩敬明赋
刘崧（元代）

仙鸟飞来练带斜，踏翻云影碧桃花。谁令天上传消息，春到瑶池阿母家。
梅花借喜雪韵 其二
史浩（宋代）

看花容易咏花难，自古何人立首班。东阁五言还水部，西湖一径指孤山。

度墙野月黄昏后，啄雪幽禽去住间。冷定识渠真面目，从兹桃李不须攀。
罗巨济辟学之西序为轩以奉板舆之乐余名之曰难老轩
朱翌（宋代）

龟息六用藏，禽戏两翼张。俯仰何自苦，要与宇宙长。

深山具灶火，煮沙烹硫黄。此又出下策，中乾外徒强。

我有不朽计，事具泮水章。佳哉罗江东，意师张曲江。

重席坐日永，脱屦来雁行。举盏醉六经，抵掌谈三王。

青云去一蹴，寿域开八荒。始知吾道中，大有却老方。

以此施其母，何疑寿而康。煌煌忘忧花，秀色迎朝阳。

愿子多酿酒，容我时登堂。
送见上人归剑州
释普度（宋代）

见处分明得处亲，直於剑刃上翻身。
连云栈阁重回首，已是昔人非昔人。